Bangli malih ngembasang
sejarahnyané pamekas ring kawéntenan Sastra Bali Modéren. Malarapan antuk acara
bedah buku sané pertama pisan kagelarang olih komunitas Bangli Sastra Komala
pinaka tuan rumah taler kadukung olih Suara Saking Bali, Sanggar Buratwangi,
Pustaka Éksprési, PHDI Kabupatén Bangli muah Tatkala.com. sadurungnyané durung
wénten kamargiang acara kadi asapuniki ring Kabupatén Bangli.
Acara ring rahina Redité,
22 Oktober 2017 punika nyelehin kalih buku sané kasurat olih kalih pangawi.
Kaping siki buku prosa liris sané mamurda Bulan Sisi Kauh olih Nirguna. Sané
kaping kalih marupa pupulan satua bawak utawi cerpén sané mamurda Jaen Idup di
Bali olih Madé Suar Timuhun. Gumanti becik pisan riantukan buku sané jagi
kabedah punika wantah buku sané masiosan pisan. Prosa liris kalawan pupulan
cerpén. Prosa liris sané notabene
baat, dalem, indik pamaknaan miwah diksinyané, masanding sareng pupulan cerpén
Madé Suar Timuhun sané gumanti sadarana jroning lengkara-lengkara sakémaon
lengut tur mamargi kadi embahan toya saking ulu ka tebén nuju ka segara.
Kamargiang ring gedung
PHDI Kabupaten Bangli, acara puniki kamiletin antuk para atiti sané tresna
sareng sastra Bali modéren minakadi para pangawi saking sajebag jagat Bali (
Putra Ariawan, Yési Candrika, Suar Timuhun, Wayan Supertama, Intan, Agus
Mahardika, Pandé Jati muah sané lianan), alit-alit saking SMK 1 Bangli miwah
Penyuluh Basa Bali Kabupatén Bangli. Indik narawakya inggih punika Putu Éka
Guna Yasa miwah Putu Supartika.
Pinaka pamungkah, Renes
Muliani ngwacén puisi-puisi sané kasurat olih sameton Komunitas Baskom.
Kalanturang antuk nyobiahang indik napi sané sampun kapolihang olih para
narawakya risampuné puput nyelehin buku makakalih punika.
Putu Supartika pinaka
pembedah sané kapertama maosang indik kawéntenan Buku Jaen Idup Di Bali druén
Madé Suar Timuhun. Dané ngrauhang indik buku punika wantah buku sané metu
sangkaning napi sané kapanggih ring désa. Lianan ring punika taler wénten indik
jaman kadi mangkin minakadi cerpén sané mamurda Pésbuk. Jaen idup di Bali taler
ngenénin indik kritik sosial nyaritayang tanah Bali mangkin tur nyritayang kawéntenan
ilmu léak.
Sané banget dados
uratian ring Putu Supartika wantah indik pangawit jroning cerpen taler konflik.
"Akéh pangawit carita sané pateh ngenénin indik galah, taler indik konflik
wénten sané datar-datar manten, kirang greget turah mangkiné, sapatutné kaéksplor malih mangda pangwacén sayan
demen ngwacén," baos dané ngwewehin.
Tios malih ring Putu
Eka Guna Yasa, buku bulan sisi kauh akéh madaging tattwa agama, dalem. Nanging
wénten sané dados uratian dané ngenénin indik ulasan jroning pangawit ring buku
bulan sisi kauh. "Wénten kalih poténsi sané metu sangkaning kawéntenan
ulasan ring pangawit buku punika. Kapertama ngawinang sang pamaos prasida
ngresepang daging buku punika sadurung ngwacén ngawinang sayan meled malih jagi
ngwacén. Sawalikné, kawéntenan ulasan punika ngawinang pngwacen males jagi
ngwacen riantukan sampun uning indik daging bukune punika yadiastun tuah
bantang-bantangné kémanten."
Akéh pamitakén sané nakénang
indik makakalih buku punika. Moderator, Alit Juliartha ngwatesin pamitakén
wantah kalih paletan riantukan kabanda antuk galah. Gumanti becik-becik pisan
pitakén-pitakén punika sané kacawis jangkep olih para narawakya. Para pamitakén
wénten saking pangawi, saking panyuluh asiki, taler para sisia sané rauh wénten
tetiga sané mataken. Sané unik wénten sisia mapitakén sira sujatiné Nirguna
punika? Akéh maosang indik buku Bulan Sisi Kauh nanging durung wénten maosang
indik pangawiné. Sami pamilet ica mirengang patakén polos sisia punika.
Sadurung kapuputang,
Madé Suar Timuhun kaicén galah. Dané ngaturang suksma ring Komunitas Bangli Sastra
Komala duaning karyan dané sampun kasarengang. Dané taler nyaritayang indik
pangalaman-pengalaman ngantos dados pangawi sastra Bali modéren sané sampun
kauningin ring sajebag jagat Bali. Taler Alit Juliartha pinaka ugrawakya
ngaturin galah ring Agus Darma Putra pinaka sékretaris ring Komunitas Bangli
Sastra Komala mangdané nguningayang ring para pamilet indik kawéntenan komunitas
Bangli Sastra Komala. Dané taler sapisanan ngrauhang indik pangawi Nirguna
ngaturang suksma bukunyané sampun kabedah.
Kirang langkung galah
12 Putra Ariawan pangawi saking Tabanan ngwacén cerpen Jaen Idup di Bali taler
pinaka pamuput jroning parikrama bedah buku sané kamargiang ring PHDI Bangli
punika.
"Pangapti sareng
sami wantah asiki mangdané sastra Bali modéren sayan nglimbak tur mentik malih
pangawi-pangawi anom jroning nyurat sastra Bali modéren punika," baos pamucuk
Komunitas Bangli Sastra Komala rikala katakénin olih Suara Saking Bali. (SSB/Alit Juliartha)
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn